2018. gada .augustā Noteikumi Nr.

Rīgā (prot. Nr.   .§)

**Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību**

*Izdoti saskaņā ar* [*Ceļu satiksmes likuma*](https://likumi.lv/ta/id/45467-celu-satiksmes-likums)[*22. panta*](https://likumi.lv/ta/id/45467-celu-satiksmes-likums#p22) *ceturto daļu*

**I. Vispārīgais jautājums**

1. Noteikumi nosaka prasības komersantiem, izglītības iestādēm (turpmāk – izglītības iestādes) un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmas, kā arī traktortehnikas vadītāju apmācības procesa kontroles kārtību.

**II. Prasības izglītības iestādēm, kas nodrošina traktortehnikas vadītāju apmācību**

2. Traktortehnikas vadītājus drīkst apmācīt izglītības iestādēs, kas ir saņēmušas Valsts tehniskās uzraudzības aģentūras (turpmāk – aģentūra) izsniegtu beztermiņa mācību karti (1. pielikums).

3. Lēmumu par mācību kartes izsniegšanu pieņem aģentūras izveidota komisija. Komisijas sastāvā ir vismaz pieci aģentūras pārstāvji un viens Zemkopības ministrijas pārstāvis.

4. Lai saņemtu mācību karti, izglītības iestāde aģentūrā iesniedz iesniegumu, kurā iekļauj šādas ziņas un kuram pievieno šādu dokumentu kopijas:

4.1. izglītības iestādes nosaukumu, reģistrācijas numuru un juridisko adresi;

4.2. kuru kategoriju traktortehnikas vadītājus paredzēts sagatavot;

4.3. teorētiskās mācību telpas (turpmāk – mācību telpas) platību, adresi, kadastra numuru, stāva plānu vai telpu grupas plānu;

4.4. traktortehnikas vadītāju braukšanas mācību (turpmāk – braukšanas mācības) laukuma adresi, platību, kadastra numuru un kadastrālajā uzmērīšanā iegūtos telpiskos datus par zemes vienību;

4.5. to pasniedzēju sarakstu, kuri nodrošinās mācības;

4.6. pasniedzēju izglītību apliecinošu dokumentu kopijas;

4.7. traktortehnikas un tās piekabes sarakstu, ar kuru notiks braukšanas mācības, norādot šādu informāciju par traktortehniku:

4.7.1. reģistrācijas numuru;

4.7.2. grupu;

4.7.3. marku;

4.7.4. turētāju;

4.7.5. īpašnieku;

4.7.6. turētāja adresi;

4.7.7. pilnu masu;

4.8. traktortehnikas vai tās piekabes nomas līguma kopiju, ja traktortehnika vai tās piekabe tiek nomāta;

4.9. mācību telpas īpašumtiesības apliecinošu dokumentu kopiju vai telpu nomas līgumu, ja mācību telpa tiek nomāta;

4.10. braukšanas mācību laukuma īpašumtiesības apliecinošu dokumentu kopiju vai nomas līguma kopiju, ja tas tiek nomāts.

5. Aģentūra piecu darbdienu laikā pēc šo noteikumu 4. punktā minētā iesnieguma saņemšanas pārbauda mācību materiāltehniskās bāzes atbilstību šo noteikumu 6. punktā minētajām prasībām un sagatavo mācību materiāltehniskās bāzes pārbaudes aktu (2. pielikums).

6. Izglītības iestādei ir:

6.1. vismaz viena piemērota lieluma mācību telpa, lai apmācāmajām personām būtu iespēja brīvi tajā pārvietoties un no jebkuras sēdvietas būtu skaidri saskatāmi mācību uzskates līdzekļi (piemēram, ceļa zīmes, ceļa apzīmējumi, attēli uz ekrāna), un šāds inventārs:

6.1.1. mācību uzskates līdzekļi izdales materiālu veidā;

6.1.2. darba kārtībā esošs transportlīdzekļu satiksmes regulēšanas luksofors vai tā makets vai datorprogramma, ar kuras palīdzību var demonstrēt visus iespējamos luksofora signāla darbības režīmus;

6.1.3. stendi vai datorprogrammas un prezentāciju iekārtas ceļazīmju un ceļa horizontālo un vertikālo apzīmējumu mācīšanai. Ceļa zīmju un ceļa apzīmējumu simbolika atbilst prasībām normatīvajos aktos par ceļu satiksmi;

6.1.4. stendi ar attēliem (ne mazākiem par A3 formātu), maketi vai datorprogrammas, kas atspoguļo atbilstošās kategorijas traktortehnikas uzbūvi un galvenos mehānismu mezglus;

6.1.5. vertikāli novietota tāfele vai virsma;

6.1.6. mācību vieta katram apmācāmajam ar sēdvietu un galdu;

6.1.7. redzamā vietā novietota mācību kartes kopija;

6.1.8. informatīvie materiāli par traktortehnikas vadītāju apmācības kārtību un traktortehnikas vadītāja kvalifikācijas eksāmena pieņemšanas, vērtēšanas un vadītāja apliecības iegūšanas kārtību;

6.2. visiem pieejamas labierīcības nodarbību ēkā;

6.3. garderobe vai drēbju pakaramie mācību telpā atbilstoši vietu skaitam;

6.4. tās kategorijas mācību traktortehnika, kuras kategorijas vadītājus izglītības iestāde sagatavo:

6.4.1. TR1 kategorija – traktors ar pilnu masu līdz 7500 kilogramiem un traktora piekabe ar pilnu masu līdz 7500 kilogramiem;

6.4.2. TR2 kategorija – traktors ar pilnu masu virs 7500 kilogramiem un traktora piekabe ar pilnu masu virs 5000 kilogramiem;

6.4.3. TR3 kategorija – harvesters vai forvarders ar pilnu masu virs 7500 kilogramiem;

6.4.4. TR4 kategorija – veltnis ar pilnu masu virs 7500 kilogramiem;

6.5. braukšanas mācību laukums – laukums bez būvēm, koku un krūmu stādījumiem, akmens krāvumiem, dīķiem un citiem objektiem, kas varētu ierobežot laukuma izmantošanu visā platībā, – ar vismaz 0,5 hektāru lielu platību. Braukšanas mācību laukums atrodas ne tālāk kā 50 kilometrus no teorētisko apmācību programmas īstenošanas vietas, un to izmanto tikai apmācībai un eksaminācijai.

7. Šo noteikumu 6.4. apakšpunktā minētā traktortehnika un tās piekabes ir reģistrēta aģentūrā, tai ir veikta valsts tehniskā apskate (izņemot traktortehniku, kas reģistrēta kā speciālā traktortehnika), tai ir spēkā esoša obligātā civiltiesiskā apdrošināšana, kā arī traktortehnika ir papildus aprīkota ar mācību pazīšanas zīmi “Mācību transportlīdzeklis” atbilstoši prasībām normatīvajos aktos par ceļu satiksmi.

8. Aģentūra 10 darbdienu laikā pēc šo noteikumu 4. un 14. punktā minētā iesnieguma saņemšanas izglītības iestādei izsniedz mācību karti vai pieņem lēmumu par atteikumu piešķirt mācību karti.

9. Šo noteikumu 4. punktā minēto iesniegumu izskata aģentūras komisijas sēdē. Aģentūras komisijas sēdē ir tiesības piedalīties attiecīgās izglītības iestādes pārstāvim.

10. Ja aģentūra šo noteikumu 12.1. apakšpunktā noteiktajā termiņā nepaziņo izglītības iestādei lēmumu par mācību kartes piešķiršanu vai lēmumu par atteikumu piešķirt mācību karti, uzskatāms, ka mācību karte ir piešķirta saskaņā ar [Brīvas pakalpojumu sniegšanas likumā](https://likumi.lv/ta/id/208269-brivas-pakalpojumu-sniegsanas-likums) minēto noklusējumu.

11. Aģentūra 10 darbdienu laikā pēc šo noteikumu 4. punktā minētā iesnieguma saņemšanas, informē izglītības iestādi, ja iesniegumā sniegtas nepilnīgas vai nepatiesas ziņas, un norāda, ka aģentūra izsniegs mācību karti 10 darbdienu laikā pēc visu nepieciešamo dokumentu saņemšanas vai arī pieņems lēmumu par atteikumu piešķirt mācību karti.

12. Aģentūra 10 darbdienu laikā pēc šo noteikumu 4. punktā minētā iesnieguma un nepieciešamo dokumentu saņemšanas informē izglītības iestādi:

12.1. ka 10 darbdienu laikā (norādot konkrētu datumu) tiks pieņemts lēmums par mācību kartes piešķiršanu vai lēmums par atteikumu piešķirt mācību karti;

12.2. par kārtību, kādā var apstrīdēt aģentūras lēmumu par mācību kartes piešķiršanu vai lēmumu par atteikumu piešķirt mācību karti;

12.3. par šo noteikumu 10. punktā minētā noklusējuma piemērošanu.

13. Ja izglītības iestādei mainās mācību kartē minētā informācija, tā 10 darbdienu laikā iesniedz aģentūrā iesniegumu par informācijas izmaiņām mācību kartē un izmaiņas apliecinošu dokumentu, lai saņemtu jaunu mācību karti.

14. Ja mainās šo noteikumu 4. punktā (izņemot 4.1. vai 4.2. apakšpunktā) minētā informācija, izglītības iestāde piecu darbdienu laikā pēc izmaiņu rašanās iesniedz aģentūrā iesniegumu ar precizētu informāciju un aģentūra veic šo noteikumu 5. punktā minētās darbības.

15. Par mācību kartes nozaudēšanu, nozagšanu, iznīcināšanu vai neatgriezenisku sabojāšanu izglītības iestāde iesniedz aģentūrai iesniegumu par mācību kartes dublikātu izsniegšanu. Aģentūra piecu darbdienu laikā pēc iesnieguma saņemšanas saskaņā ar normatīvajiem aktiem par dokumentu izstrādāšanu un noformēšanu izsniedz izglītības iestādei mācību kartes dublikātu.

16. Mācību kartes izsniegšanas pamatojuma dokumentus aģentūra glabā vismaz piecus gadus.

**III. Prasības speciālistiem, kas nodrošina traktortehnikas vadītāju apmācību**

17. Traktortehnikas vadītāju apmācības programmā iekļautos mācību priekšmetus ir tiesības mācīt šādiem speciālistiem:

17.1. mācību priekšmetu “Traktortehnikas vispārējā uzbūve un ekspluatācijas pamati” – pasniedzējam ar vismaz profesionālās vidējās izglītības kvalifikācijas dokumentu par iegūto mehāniķa kvalifikāciju lauksaimniecības, autotransporta, mežsaimniecības, celtniecības vai ceļu būves jomā;

17.2. mācību priekšmetu “Ceļu satiksmes noteikumi un satiksmes drošība” – pasniedzējam, kas ieguvis Ceļu satiksmi reglamentējošo normatīvo aktu un ceļu satiksmes drošības pasniedzēja apliecību, saskaņā ar normatīvajiem aktiem par transportlīdzekļu vadītāju apmācību un transportlīdzekļu vadītāju apmācības programmām.

18. Tiesības vadīt traktortehnikas vadītāju praktiskās apmācības ir instruktoram, kam ir vismaz profesionālā vidējā izglītība traktortehnikas izmantošanas nozarē, vismaz trīs gadu ilgs attiecīgās kategorijas traktortehnikas vadītāja stāžs un aģentūras izsniegta traktortehnikas vadītāju sagatavošanas praktisko mācību instruktora apliecība (turpmāk – instruktora apliecība) (3. pielikums).

19. Lai iegūtu instruktora apliecību, persona aģentūras noteiktajā izglītības iestādē apgūst traktortehnikas praktisko mācību instruktoru sagatavošanas programmu (4. pielikums) un nokārto eksāmenu attiecīgās kategorijas traktortehnikas vadīšanā, kā arī ceļu satiksmes noteikumos, satiksmes drošībā un praktiskajā pedagoģijā.

20. Kvalifikācijas iegūšanas teorētisko eksāmenu un eksāmenu traktortehnikas vadīšanā pieņem aģentūras eksaminācijas komisija. Eksaminācijas komisijas sastāvā ir vismaz trīs locekļi.

21. Aģentūra izsniedz instruktora apliecību, kad ir sekmīgi nokārtots teorētiskais eksāmens un traktortehnikas vadīšanas eksāmens. Instruktora apliecības derīguma termiņš ir pieci gadi.

22. Ja beidzies instruktora apliecības derīguma termiņš, persona atkārtoti kārto šo noteikumu 19. punktā minētos eksāmenus un saņem jaunu apliecību.

**IV. Traktortehnikas vadītāju apmācības programmas**

23. Izglītības iestāde traktortehnikas vadītājus sagatavo pēc šādām mācību priekšmetu programmām:

23.1. traktortehnikas vispārējā uzbūve un ekspluatācijas pamati (5. pielikums);

23.2. ceļu satiksmes noteikumi un satiksmes drošība (6. pielikums);

23.3. praktiskā apmācība (7. pielikums);

23.4. kopsavilkums par traktortehnikas vadītāju sagatavošanas mācību plānā noteikto priekšmetu stundu skaitu pa kategorijām (8. pielikums).

24. Apmācību īsteno, pamatojoties uz rakstveida līgumu, kuru izglītības iestāde noslēdz ar apmācāmo personu un kurā tiek atspoguļoti būtiskākie apmācības nosacījumi – izglītības iestādes un apmācāmās personas tiesības un pienākumi, samaksas kārtība, reģistrācijas kārtība mācību grupā, nodarbību grafiks, teorētisko priekšmetu un praktiskās apmācības kārtība un apmācāmās personas atskaitīšanas kārtība.

25. Nepieciešamo teorētisko priekšmetu un praktisko apmācību mācībstundu skaitu, ņemot vērā apmācāmās personas iepriekšējās zināšanas, iemaņas un sekmību, nosaka izglītības iestāde, bet to saturs un ilgums nedrīkst būt mazāks par šo noteikumu 5., 6. un 7. pielikumā noteikto mācību saturu un ilgumu.

26. Vienas teorētisko priekšmetu vai praktisko mācībstundas ilgums ir 45 minūtes. Maksimālais teorētisko priekšmetu mācībstundu skaits mācību grupā nepārsniedz astoņas mācību stundas dienā, bet praktisko apmācību stundu skaits nepārsniedz divas mācībstundas dienā. Saskaņā ar mācību plānojumu ik pēc 45 minūšu garas mācībstundas ir 5–10 minūšu pārtraukums.

27. Apmācību programmā noteiktais laiks ir paredzēts mācību tēmas apguvei, un mācībstundu laikā aizliegts risināt tematiskos uzdevumu. Ieskaites un pārbaudes darbi jāplāno ārpus noteiktā mācību laika.

28. Praktisko apmācību var uzsākt reizē ar teorētisko apmācību, ja nodarbības nav vienlaikus.

29. Praktisko apmācību ne vairāk kā 20 procentu apjomā no apmācību programmā noteiktā mācību laika atļauts īstenot uz simulatora.

30. Pasniedzējs mācību grupas žurnālā atzīmē teorētisko priekšmetu mācībstundu apmeklējumu, nodarbību nosaukumu un tematu, kā arī ne vēlāk kā 20 minūtes pēc nodarbības sākuma nepārprotami atzīmē tās apmācāmās personas, kas piedalās konkrētajā mācībstundā, un ar burtu „n” – personas, kas nav ieradušās. Praktiskās apmācības nodarbību apmeklējumu instruktors atzīmē katras apmācāmās personas mācību reģistrācijas kartē (apliecinājumā) (9. pielikums) pēc katras nodarbības. Pasniedzējs vai instruktors atzīmētās informācijas patiesumu apliecina, parakstoties vai nu mācību grupas žurnālā, vai apmācāmās personas mācību reģistrācijas kartē (apliecinājumā).

31. Pēc attiecīgās apmācības programmas apgūšanas apmācāmā persona izglītības iestādē kārto ieskaites ceļu satiksmes noteikumos un satiksmes drošībā, traktortehnikas vispārējā uzbūvē un ekspluatācijas pamatos, kā arī traktortehnikas praktiskajā vadīšanā. Par nokārtotajām ieskaitēm izdara ierakstu apmācāmās personas mācību reģistrācijas kartē (apliecinājumā).

32. Teorētiskos eksāmenus aģentūrā drīkst kārtot, ja ir aizpildīta un noformēta apmācāmās personas mācību reģistrācijas kartes (apliecinājuma) pirmā sadaļa “Teorētiskā apmācība”.

33. Traktortehnikas vadīšanas eksāmenu drīkst kārtot, ja ir pilnībā aizpildīta un noformēta apmācāmās personas mācību reģistrācijas karte (apliecinājums), kas dod tiesības personai kārtot aģentūrā eksāmenus traktortehnikas vadītāja tiesību iegūšanai.

34. Eksāmenus traktortehnikas vadītāja tiesību iegūšanai persona aģentūrā var kārtot trīs gadus, skaitot no reģistrēšanas dienas izglītības iestādes mācību grupā. Ja persona minētajā termiņā eksāmenus nenokārto, tā traktortehnikas vadītāja tiesību iegūšanai reģistrējas izglītības iestādes jaunā mācību grupā un atkārtoti beidz teorētisko un praktisko vadīšanas mācību izglītības iestādē.

**V. Mācību grupas reģistrācija**

35. Trīs darbdienas pirms traktortehnikas vadītāju mācību uzsākšanas izglītības iestāde mācību grupas reģistrācijas iesniegumu (10. pielikums) iesniedz aģentūrā. Ja ir mainījušās mācību grupas reģistrācijas iesniegumā norādītās ziņas, izglītības iestāde par to elektroniski informē aģentūru līdz nodarbības sākumam.

36. Izglītības iestāde, kas īsteno profesionālās vidējās izglītības vai profesionālās augstākās izglītības programmu un tajā ir iekļāvusi šo noteikumu 23.1., 23.2. un 23.3. apakšpunktā minēto attiecīgo traktortehnikas vadītāju sagatavošanas mācību priekšmetu programmas, vismaz vienu mēnesi pirms traktortehnikas vadītāju tiesību iegūšanas teorētiskā eksāmena aģentūrā iesniedz mācību grupas reģistrācijas iesniegumu un valsts akreditēto izglītības programmu.

37. Izglītības iestāde, kas sagatavo TR3 un TR4 kategorijas traktortehnikas vadītājus, mācību grupas reģistrācijas iesniegumā norāda precīzu praktiskās apmācības vietu adresi, ja praktiskā apmācība notiks ārpus šo noteikumu 4.4. apakšpunktā minētās braukšanas apmācības laukuma adreses.

38. Mācību grupā reģistrējamo personu skaits atbilst šo noteikumu 6.1.6. apakšpunktā noteiktajām prasībām. Mācību grupā ir ne mazāk par piecām un ne vairāk par 30 personām. Pēc mācību grupas reģistrācijas tajā neiekļauj jaunas apmācāmās personas.

39. Ja ir mainījies izglītības iestādes nosaukums, mācību telpas vai braukšanas mācību laukuma adrese vai konkrēto pasniedzēju un praktiskajā apmācībā izmantojamās traktortehnikas saraksts, kas tika iesniegts pirms mācību kartes saņemšanas, aģentūra konkrēto mācību grupu reģistrē tikai pēc precizētās informācijas saņemšanas.

40. Ja mācību grupā reģistrētā persona neapmeklē vairāk kā 10 procentu teorētisko priekšmetu vai praktisko apmācību nodarbību, izglītības iestāde šo personu atskaita no mācību grupas un par to rakstveidā informē aģentūru.

**VI. Traktortehnikas vadītāju apmācības procesa kontroles kārtība**

41. Lai kontrolētu šo noteikumu minēto prasību ievērošanu, aģentūras amatpersonām ir tiesības apmeklēt izglītības iestādi, iepazīties ar mācību materiālo bāzi un mācību procesu un saņemt no izglītības iestādes nepieciešamos dokumentus, kas attiecas uz traktortehnikas vadītāju sagatavošanu.

42. Veicot mācību grupu praktisko apmācību procesa kontroli, aģentūras amatpersona pārbauda, vai braukšanas mācības laukums un traktortehnika atbilst šo noteikumu 6.5. apakšpunkta un 7. punkta prasībām.

43. Aģentūras amatpersonas apmeklē izglītības iestādi katru reizi, kad aģentūrā ir reģistrēta jauna mācību grupa, lai pārbaudītu teorētiskās un praktiskās apmācības.

44. Ja aģentūra konstatē, ka izglītības iestāde pārkāpj kādu no šo noteikumu minētajām prasībām, tā pieņem lēmumu par mācību kartes darbības apturēšanu uz laiku, nosakot samērīgu pārkāpumu novēršanas termiņu un to paziņo izglītības iestādei. Šajā laikposmā ir aizliegts izglītības iestādei izsniegt jaunu mācību karti.

45. Ja izglītības iestāde aģentūras noteiktajā laikā ir novērsusi konstatētās neatbilstības, mācību kartes darbību atjauno trīs darbdienu laikā.

46. Aģentūras komisija atņem izglītības iestādei izsniegto mācību karti vai visas mācību kartes, ja:

46.1. gada laikā ir atkārtoti pārkāptas šo noteikumu 6., 14., 17. vai 18. punktā minētās prasības;

46.2. izglītības iestāde pārtrauc traktortehnikas vadītāju apmācību;

46.3. izglītības iestāde divu gadu laikā pēc mācību kartes izsniegšanas nav reģistrējusi nevienu mācību grupu vai divu gadu laikā pēc pēdējās mācību grupas reģistrācijas aģentūrā nav reģistrējusi nevienu jaunu mācību grupu. Pēdējai aģentūrā reģistrētajai mācību grupai ir jābūt pabeigtām teorētiskajām un praktiskajām mācībām;

46.4. tiek konstatēts, ka mācību kartes saņemšanai izmantoti viltoti dokumenti vai iesniegtas nepatiesas ziņas;

46.5. izglītības iestādei ir atņemtas tiesības veikt komercdarbību;

46.6. izglītības iestāde aģentūras noteiktajā laikā nav novērsusi konstatētās neatbilstības;

46.7. sešu kalendāra mēnešu laikā traktortehnikas vadītāja kvalifikācijas iegūšanas teorētisko eksāmenu vai traktortehnikas vadīšanas eksāmenu pirmajā reizē nokārto mazāk par 50 procentiem izglītības iestādes apmācīto personu.

47. Jautājumu par mācību kartes atņemšanu izskata aģentūras komisijas sēdē. Uz komisijas sēdi uzaicina izglītības iestādes pārstāvi, iepriekš informējot par jautājuma izskatīšanas iemeslu. Izglītības iestādes pārstāvja neierašanās uz komisijas sēdi nevar būt par pamatu tam, lai atliktu jautājuma izskatīšanu.

48. Ja pārkāptas šo noteikumu 46.1., 46.4. un 46.6. apakšpunktā minētās prasības, gadu pēc mācību kartes atņemšanas izglītības iestādei nav tiesību atkārtoti saņemt mācību karti.

49. Mācību karti nekavējoties aptur uz laiku, ja tiek konstatēts, ka beidzies termiņš kādam no šo noteikumu 4.8., 4.9. vai 4.10. apakšpunktā minētajiem līgumiem. Izglītības iestādes darbība tiek atjaunota, kad aģentūrā iesniegtas to dokumentu kopijas, kas apliecina jauna līguma noslēgšanu par mācību telpu vai braukšanas mācību laukuma vai traktortehnikas un tās piekabes izmantošanu.

**VII. Noslēguma jautājumi**

50. Atzīt par spēku zaudējušiem Ministru kabineta 2010. gada 2. marta noteikumus Nr. 206 “Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību” (Latvijas Vēstnesis, 2010, 37. nr.; 2012, 147. nr.).

51. Mācību grupas, kas uzsākušas mācības līdz šo noteikumu spēkā stāšanās dienai, mācības var pabeigt saskaņā ar prasībām, kādas bija noteiktas mācību sākšanas brīdī.

52. Izglītības iestāde sešu mēnešu laikā pēc šo noteikumu spēkā stāšanās apmaina mācību atļauju pret mācību karti, kurā ir norādītas atbilstošās traktortehnikas vadītāju kategorijas.

53. Šo noteikumu 14. punkta prasības par mācību kartes iesniegumam pievienotās informācijas izmaiņu ziņošanu aģentūrai saistībā ar traktortehnikas vadītāju kategoriju izmaiņām nepiemēro, ja informācija, kas iesniegta, lai saņemtu traktortehnikas mācību atļauju iepriekšējai kategorijai, atbilst jaunajai kategorijai.

54. Šo noteikumu 53. punktā minētās iepriekšējās kategorijas pielīdzina jaunajām kategorijām šādā veidā:

54.1. iepriekšējo A kategoriju pielīdzina jaunajai TR1 kategorijai;

54.2. iepriekšējo B kategoriju pielīdzina jaunajai TR2 kategorijai;

54.3. iepriekšējo C kategoriju pielīdzina jaunajai TR2 kategorijai;

54.4. iepriekšējo D kategoriju pielīdzina jaunajai TR2 kategorijai;

54.5. iepriekšējo E kategoriju pielīdzina jaunajai TR4 kategorijai;

54.6. iepriekšējo F kategoriju pielīdzina jaunajai TR3 kategorijai;

54.7. iepriekšējo G kategoriju pielīdzina jaunajai TR4 kategorijai;

54.8. iepriekšējo H kategoriju pielīdzina jaunajai TR2 kategorijai.

55. Noteikumi stājas spēkā 2018. gada 1. septembrī.

Ministru prezidents Māris Kučinskis

Zemkopības ministrs Jānis Dūklavs